Monen Tampereelle muuttavan opiskelijan opinnot ehtivät alkaa ennen kuin vuokrasopimus astuu voimaan – Toni Haakana viettää kolme viikkoa hostellissa: "Varasuunnitelma olisi yöpyä teltassa"

Monet Tampereelle muuttavat opiskelijat joutuvat etsimään tilapäismajoituksen elokuun ajaksi, koska heidän vuokrasopimuksensa alkavat vasta syyskuussa. Korkeakoulujen orientaatioviikot ja kurssit alkavat jo elokuun puolella koulusta ja alasta riippuen. Tampereelle opiskelemaan päässyt Toni Haakana viettää opintojensa kolme ensimmäistä viikkoa hostellissa. Hän aloitti media-alanopinnot Tampereen ammattikorkeakoulussa Tamkissa 14. elokuuta. Haakana on tehnyt vuokrasopimuksen Epilässä sijaitsevaan yksiöön, mutta vuokrasopimus alkaa vasta syyskuun alussa. Haakana on kotoisin Sipoosta. Hän päätti asua elokuun hostellissa, koska päivittäinen reissaaminen Sipoosta Tampereelle ja takaisin ei ollut vaihtoehto parin tunnin ajomatkan takia. –Varasuunnitelma olisi varmaan ollut yöpyä teltassa loppukuukausi tai sitten olisi pitänyt ujuttautua uusien luokkalaisten luokse, Haakana sanoo ja nauraa. Hätämajoituksen tarve on vähentynyt Opiskelijan Tampere ry järjestää opiskelijoille hätämajoitusta yhteistyössä korkeakoulujen kanssa. Hätämajoituksen tarkoituksena on tarjota opiskelijoille halpa majapaikka, kunnes heidän omat vuokrasopimuksensa alkavat syyskuun alussa. –Näin vältymme tilanteelta, jossa kukaan ei ole järjestänyt uusille opiskelijoille tilapäismajoitusta, asunto- ja viestintäsihteeri Tuomas Himmanen Opiskelijan Tampereelta kertoo. Tilapäismajoitusta järjestetään aikavälillä 1.8.–9.9.2018. Himmasen mukaan hätämajoitukseen riittää tänä syksynä pelkkä Tampereen yliopiston lähellä sijaitseva Dream Hostel. Himmasen mukaan hätämajoituksen tarve on vähentynyt viime vuosina. Hänen arvio, että viime vuonna opiskelijoiden hätämajoitusta varattiin noin sadan yön edestä. Sama opiskelija on voinut varata useamman yön. –Opiskelija-asuntojen tilanne on nyt huomattavasti parempi kuin noin 4-5 vuotta sitten. Silloin järjestettiin sellaista oikeasti paniikkihätämajoitusta, jossa opiskelijoille järjestettiin nukkumapaikkoja lattioilta ja kouluista. Opiskelijoita riittää joka vuosi Vastaanottopäällikkö Jaana Syrjälä Dream hostellilta kertoo, että hostellin toimii Opiskelijan Tampereen kanssa yhteistyössä ja tarjoaa väliaikaismajoitusta etsiville opiskelijoille paikan jaetusta huoneesta halvemmalla. Syrjälän mukaan opiskelijoita riittää joka vuosi. Tänä syksynä hostellissa majoittuu yli 20 opiskelijaa, jotka ovat käyttäneet Opiskelijan Tampereen tarjoaman alennuksen hyväkseen. Hänen mukaansa määrä voi olla todellisuudessa myös suurempi, koska kaikki eivät käytä tai ole kuulleet Opiskelija Tampereen tarjoamasta alennuksesta. Toni Haakana yöpyy Dream Hostellissa neljän hengen huoneessa. Viikonloppuisin hän on matkustanut Tampereelta takaisin Etelä-Suomeen. Haakana on yöpynyt hostelleissa pitkiäkin aikoja ulkomailla, mutta hostellissa yöpyminen Suomessa on hänelle uutta. Hän on tilapäismajoitukseen tyytyväinen, mutta siinä on myös varjopuolia. –Kun haluaa omaa rauhaa, sitä on vähän heikosti saatavilla. Lisäksi kuljen täällä rinkan kanssa, joten tavaraa on mukana vain vähän. Hakemuksen jättöpäivä ratkaisee Tampereen opiskelija-asuntosäätiön (Toas) toimitusjohtaja Kirsi Koski kertoo, että osalla uusista opiskelijoista alkaa vuokrasopimus jo elokuun alussa. Se kuitenkin tarkoittaa sitä, että opiskelija on saanut tiedon opiskelupaikastaan aikaisin. Kosken mukaan hakijat laitetaan järjestykseen hakemuksen jättämispäivämäärän mukaisesti. Hän kehottaa kaikkia hakijoita laittamaan hakemukset ajoissa liikkeelle, koska silloin on parempi mahdollisuus saada asunto aikaisemmin. Monet korkeakouluopiskelijat kuulevat opiskelemaan pääsystä vasta kesäkuun lopussa. Kosken mukaan on todennäköistä, että vuokrasopimus alkaa syyskuun alussa, jos opiskelija alkaa hakea asuntoa vasta heinäkuussa. Koski kertoo, että asunnot vuokrataan eteenpäin heti, kun asunto tyhjenee. –Ei ole sellaista sääntöä, että asuntoja pidettäisiin tyhjänä tarkoituksella.